Lennon om sin norske arvtaker: - Deila blir en suksess
Lennon, som søndag ble presentert som ny trener i Bolton, skilte lag med Celtic etter forrige sesong. Tre ligagull og to cuptriumfer, samt plass i mesterligaens åttedelsfinale, var 43-åringens fasit etter fire år i den skotske storklubben. Ronny Deila har fått en tøff start på karrieren i Celtic. I øyeblikket har laget fem klubber foran seg på tabellen i den skotske ligaen, og høstens mesterligaeventyr gikk som kjent fløyten. Lennon, som også fikk en vanskelig innledning på sin Celtic-karriere i 2010, tror Deila vil få skuta på rett kjøl. - Bare han får litt tid til å implementere sine ting, kommer klubben til å få mye suksess under Ronny, sier han ifølge nettstedet teamtalk.com.Den ferske Bolton-manageren er også overbevist om at klubbledelsen vil gi Deila full støtte, til tross for at fansen allerede har begynt å murre. - Vi har hatt stor suksess, vi er det dominerende laget i Skottland og jeg er ganske så sikker på at klubben har plukket rett mann til å føre oss inn i framtida, tilføyer han. Lennon unner sin norske arvtaker en opptur. - Jeg ønsker Ronny, klubben og spillerne all mulig suksess, fordi de gjorde fantastiske ting for ikke bare karrieren min, men også livet mitt, sier Lennon.Skotske medier har den siste tiden rapportert at Deila skal være kritisk til deler av arven Lennon etterlot seg i Celtic. Spillernes manglende fokus på kosthold trekkes særlig fram. Det avfeier den tidligere Celtic-sjefen som usanne påstander. - Jeg tror ikke det er sant. Det der var et forsøk på skittkasting fra noen pressefolk nord for grensen. Jeg tror bare Ronny ønsker å implementere sine egne regler med hensyn til kosthold, sier han. - Jeg tror alle vet at kostholdet i Celtic var ganske bra og at Ronny bare forsøker å hente ut litt til, tilføyer Bolton-manageren. Kommende helg ruller ligafotballen i Skottland igjen etter landskamppausen. Da skal Ronny Deila og hans Celtic-mannskap ut mot tabelljumbo Ross County. (NTB)
Tidligere Celtic-manager Neil Lennon er sikker på at klubben gjorde rett da Ronny Deila ble ansatt som hans arvtaker.